Klus, Martin, poslanec NR SR (2019-01-31):
Ďakujem pekne za slovo, pán predsedajúci. Milé kolegyne, vážení kolegovia, pekný podvečer. Veľa nás tu už nezostalo, ale je to vážna téma. Som rád na jednej strane, že kolegovia zo Slovenskej národnej strany ju otvorili, na druhej strane myslím si, že je zbytočná. Vysvetlím aj prečo. To, že sa aktivoval čl. 7 voči našim dvom blízkym krajinám a partnerom v Európskej únii, sa totiž nedeje náhodou. A toto je moja taká kľúčová otázka na kolegov zo Slovenskej národnej strany, či si naozaj myslia, že je v Poľsku a v Maďarsku všetko v poriadku. Lebo ja tento dojem nemám. Pokiaľ ide o Poľsko, ten kľúčový problém, ktorý tam nastal, sa týka súdnictva. Mohli by sme ho veľmi komplexne rozobrať tu na tomto mieste, ale myslím si, že to nie je našou úlohou tu v Národnej rade Slovenskej republiky. Mnohé veci sa pohli dopredu a ja som rád, že aj pod tlakom samotnej Európskej únie sa práve problém napríklad Ústavného súdu v Poľsku, ale do istej miery aj verejnoprávnej televízie v Poľsku pohli dopredu. A ja som vďačný za ten tlak, ktorý Európska únia v tejto súvislosti vyvinula, pretože som si istý, že ak by Poľsko nebolo členským štátom Európskej únie, tak by kvalita demokracie a tým pádom aj životnej úrovne v tejto krajine bola výrazne horšia. Len na porovnanie, skúste sa pozrieť, kde stáli Poľsko a napríklad Ukrajina v roku 1990, pokiaľ ide o hrubý domáci produkt na obyvateľa v parite kúpnej sily a kde sú tieto dve krajiny dnes. Rozdiel zásadný je práve v tom, že Poľsko išlo celkom iným smerom ako súčasná Ukrajina. Ale to len taká krátka odbočka. Čo sa týka Maďarska, tých výčitiek tam bolo podstatne viacej aj samotná tá procedúra bola rozdielna. Akiste ste si všimli, že v prípade Poľska iniciatívu prebrala Európska komisia, v prípade Maďarska to bol samotný Európsky parlament, čo je neštandardná situácia. Aj náš zástupca v Európskom parlamente predseda Richard Sulík sa zdržal hlasovania v prípade takzvanej Sargentiniovej správy, ktorá veľmi aktívne kritizovala politiku Viktora Orbána. Mal na to hneď viacero dôvodov a náš poslanecký klub sa za tieto dôvody tak isto postavil, to znamená, že mnohé z tých vecí, ktoré pani Sargentiniová kritizovala na Maďarsku, sa už vo väčšej alebo menšej miere riešia. Tak isto niektoré veci boli kritizovaní nad rámec toho, čo sa v skutočnosti v Maďarsku deje. A tak isto, ako tu už odznelo, viaceré veci, pokiaľ by sme chceli byť féroví, by sa v prípade Sargentiniovej správy hodili nielen na Maďarsko, ale celkom pokojne aj na Slovensko. Kvôli týmto veciam sa náš zástupca v Európskom parlamente Richard Sulík zdržal, ale zároveň povedal, že nemohol hlasovať proti. A nemohol hlasovať proti preto, lebo v Maďarsku naozaj nie je všetko v poriadku. Ak by sme my boli opoziční poslanci v Maďarsku, a tým myslím napríklad aj vás, kolegovia zo Slovenskej národnej strany, akiste by ste úplne inak hovorili o politike, ktorú dnes presadzuje Viktor Orbán. Zoberte si, akú pozíciu tam dnes opozícia má. Áno, do istej miery je to chyba samotnej opozície, ale vo veľkej miere je to systematické menenie politického systému tak, aby opozícia zohrávala skutočne marginálnu rolu v systéme, ktorý samotný Viktor Orbán označil za odklon od liberálnej demokracie a prechod do bližšie nešpecifikovanej kresťanskej demokracie maďarského typu. Treba si uvedomiť ešte jednu dôležitú vec, keď ste spomínali finančné prostriedky Maďarska, ktoré rovnako ako Slovensko a všetky ostatné členské krajiny Európskej únie prispieva na chod Európskej únie. Maďarsko rovnako ako Slovensko je čistým príjemcom. A je legitímne, že krajiny, ktoré sú čistými platcami, ako napríklad Nemecko, sa pýtajú, že čo sa to vlastne v Maďarsku deje. A je legitímne že očakávajú odpoveď. A je nepochopiteľné že Maďarsko sa v tomto prípade miesto konkrétnych odpovedí a možno do istej miery snahy, tak ako to predviedlo v určitých konkrétnych okamihoch Poľsko, stále tvári, že je tu nejaký zlý Brusel, ktorý im chce ubližovať. Toto nie je správne. Európska únia sme my aj Maďarsko. A to, ako funguje dnes Európska únia, je len a len na nás. A preto hovoriť o zlom Bruseli v tomto konkrétnom prípade, o zlom Európskom parlamente, ktoré tu urobilo hon na čarodejnice v Maďarsku, by z našej strany nebolo správne. Pretože v Maďarsku naozaj nie je všetko v poriadku. A keď už nič iné, zoberme si, ako tam fungujú aktuálne akademické slobody, akým spôsobom sa stavia súčasná vládna moc k masmédiám alebo akým spôsobom prebehli niektoré zásadné kľúčové reformy napríklad z hľadiska vnútornej bezpečnosti a súdnictva. Nehovoriac už o známych a slávnych mimovládnych organizáciách, ktoré sú veľkým problémom aj pre mnohých kolegov a kolegyne tu v Národnej rade Slovenskej republiky, ktoré skutočne sa dostali na úroveň, kedy sú na tom horšie, ako boli ešte za tzv. gulášového socializmu do roku 1988. A toto je už naozaj vážna vec, pred ktorou sa Európska únia nemôže tváriť, že sa nič nedeje. A preto mi príde takáto deklarácia, ktorá síce vyjadruje istú našu susedskú solidaritu, zbytočná. A ja tvrdím, že toto je falošná solidarita. Pretože jedného dňa budeme vďační, ak by nám naši susedia, najbližší priatelia povedali, že niečo sa u vás nedeje, tak ako sa diať má, a boli by sme schopní zísť radšej z kratšej zlej cesty, ako po nej pokračovať ďalej. Ďakujem pekne.